На основу чл. 41, 43. и 57. став 1. тачка 1) Закона о основама система образовања и васпитања („Службени гласник РС“, број 72/09, 52/11, 55/13) и члана 210. Статута, Школски одбор Основне школе „Павле Савић“ у Београду, на седници одржаној 22.1.2015 .године донео је

**П Р А В И Л А П О Н А Ш А Њ А У Ш К О Л И**

**I. ОСНОВНЕ ОДРЕДБЕ**

**Члан 1.**

Правилима понашања у школи (у даљем тексту: Правила) уређује се понашање запослених, ученика, родитеља ученика и трећих лица у Основној школи „Павле Савић“ у Београду (у даљем тексту: Школа).

**Члан 2.**

Поштовањем Правила обезбезбеђије се успешно одвијање образовно-васпитне делатности Школе, побољшавају се радна дисциплина и безбедност у Школи, чување школске имовине и имовине ученика, запослених, родитеља ученика и трећих лица и доприноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, запослених и родитеља ученика.

**Члан 4.**

У Школи су забрањене активности којима се угрожавају, омаловажавају, дискриминишу или издвајају лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основама утврђеним законом којим се прописује забрана дискриминације.

Под дискриминацијом лица или групе лица сматра се свако непосредно или посредно, на отворен или прикривен начин, искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Препознавање облика дискриминације од стране запосленог, ученика или трећег лица у Школи врши се на основу ближих критеријума које заједнички прописују министар просвете и министар надлежан за послове људских права.

**Члан 5.**

У Школи су забрањени:

1) физичко, емоционално, психичко, социјално, сексуално насиље, насиље злоупотребом информационе технологије, злоупотреба ученика;

2) злостављање и занемаривање ученика;

3) физичко кажњавање и вређање личности, односно сексуална злоупотреба ученика или запослених;

4) деловање секти

**Члан 6.**

Под насиљем и злостављањем подразумева се сваки облик једном учињеног или понављаног вербалног или невербалног понашања које има за последицу стварно или потецијално угрожавање здравља, развоја и достојанства личности ученика или запосленог.

Занемаривање и немарно поступање преставља пропуштање Школе или запосленог да обезбеди услове за правилан развој ученика.

Школа је дужна да одмах поднесе пријаву надлежном органом ако се код ученика примете знаци насиља, злостављања или занемаривања.

**Члан 7.**

Под физичким насиљем, у смислу Правила, сматрају се:

1) физичко кажњавање ученика од стране запослених и других одраслих особа;

2) свако понашање које може да доведе до стварног или потенцијаног телесног повређивања ученика или запосленог;

3) насилно понашање запосленог према ученицима или другим запосленим лицима, као и ученика према другим ученицима или запосленим лицима.

Под психичким насиљем, у смислу Правила, сматра се понашање које доводи до тренутног или трајног угрожавања психичког или емоционалног здравља и достојанства ученика или запосленог.

Под социјаним насиљем, у смислу Правила, сматра се искључивање ученика из групе вршњака и различитих облика социјалних активности установе.

Злоупотреба детета и ученика је све оно што појединац, односно институција чини или не чини, што негативно утиче, наноси штету, ускраћује или смањује могућност за безбедан и здрав развој и доводи га у немоћан положај према појединцу или установи (злоупотреба у спорту, у политичке, верске, комерцијалне и друге сврхе). Злоупотреба подразумева и прекомерно подстицање, односно психолошки притисак на дете и ученика од стране родитеља или наставника ради постигнућа која могу да имају за последицу угрожавање нормалног психофизичког и социјалног развоја и најбољег интереса детета.

Сексуално насиље и злостављање је понашање којим се дете и ученик сексуално узнемирава, наводи или приморава на учешће у сексуалним активностима или се користи за проституцију, порнографију и друге облике сексуалне експлоатације.

Експлоатација је рад који није у најбољем интересу детета и ученика, а у корист је другог лица, установе или организације. Ове активности могу да имају за последицу угрожавање физичког или менталног здравља, моралног, социјалног и емоционалног развоја детета и ученика, његову економску зависност, ускраћивање права на образовање и слободу избора.

Електронско насиље и злостављање је злоупотреба информационих технологија која може да има за последицу повреду друге личности и угрожавање достојанства и остварује се слањем порука електронском поштом, СМС-ом, ММС-ом, путем веб-сајта *(wеб site)*, четовањем, укључивањем у форуме, социјалне мреже и сл.

Занемаривање и немарно поступање је пропуштање родитеља, друге особе која је преузела бригу о детету и ученику, установе или запосленог да у оквиру расположивих средстава обезбеди услове за правилан развој детета и ученика у свим областима, а што може да наруши његово здравље и развој.

Занемаривање у установи обухвата: ускраћивање појединих облика образовно-васпитног рада неопходних детету и ученику; нереаговање на сумњу о занемаривању или на занемаривање од стране родитеља; пропусте у обављању надзора и заштите детета и ученика од повређивања, самоповређивања, употребе алкохола, дувана, наркотичког средства или психоактивне супстанце, укључивања у деструктивне групе и организације и др.

**Члан 8.**

У Школи је забрањен сваки облик насиља и злостављања о којима говоре Правила, од старне ученика, његовог родитеља, односно старатеља или одраслог лица, над наставником, стручним сарадником и другим запосленим лицима.

Због повреде забране из става 1. овог чана, против родитеља, односно старатеља ученика покреће се прекршајни, односно кривични поступак.

**Члан 9.**

Поступање у Школи као одговор на насиље и злостављање спроводи се према Протоколу посупања у установи у одговору на насиље и злостављање, који утврђује садржаје и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар просвете.

Препознавање невербалних облика злостављања ученика од старне запосленог за време неге, одмора и рекреације и других облика васпитно-образовног рада врши се на основу ближих услова које прописује министар просвете.

**Члан 10.**

Према ученицима који чине повреде обавеза ученика и повреде забрана дискриминације, насиља, злостављања и занемаривања могу се примењивати само оне мере које су утврђене законом или општим актом Школе.

**Члан 11.**

У Школи је забрањено страначко организовање и деловање и коришћење школских просторија у такве сврхе.

**II. ПОНАШАЊЕ ЗАПОСЛЕНИХ**

**Члан 12.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 13.**

*Сви запослени су дужни да:*

1)редовно и на време долазе на посао, на радном месту морају бити наставници 15 минута пре почетка наставе.

Дежурни наставници без обзира на лични распоред и место дежурства долазе 30 минута

пре почетка наставе.

2) обављају послове свог радног места

3) да благовремено обавештавају директора, помоћника директора или секретара Школе о спречености доласка на посао

4) се старају о остваривању права, обавеза и одговорности ученика

5) својим понашањем не крше права ученика и других лица

6) пријављују директору Школе кршење права ученика

7) долазе прикладно одевени у школу (нису дозвољене мајице и хаљине без рукава, папуче, шортсеви, кратке сукње и хаљине, спортска опрема, дозвољене су бермуде, сукње и хаљине до изнад колена)

8) не оштећују имовину школе, ученика, запослених, родитеља ученика и трећих лица

9) користе средства школе и потрошни материјал само у службене сврхе

10) у току боравка у школи брину о безбедности свих ученика

11) испрате сву децу на одмор на путу до зборнице

12) у учионицу улазе пре ученика и излазе после ученика

13) да врате дневнике после часова у зборницу на за то предвиђено место.

**Члан 14.**

*Запосленима је забрањено:*

1) да се износе документа школске евиденције и друга, средства Школе и потрошни материјал без одобрења директора или помоћника директора

2) конзумирање алкохола; пре, после, за време наставе или одмора

3) уношење у Школу или школско двориште оружја или других врста опасних средстава којима се може угрозити живот и нанети повреде ученицма, запосленима или другм лицима и нанети материјална штета

4) употребљавање мобилних телефона и других средстава за време часа којима се омета процес рада

5) остављање ученика без надзора у учионици

**Члан 15.**

*Дежурни наставници:*

1) дежурство обављају пре почетка смене и за време великог одмора у школском дворишту, на главном и на улазу за ученике нижих разреда, кухињи и ходницима Школе

2) старају се о одржавању реда и безбедности у школској згради и школском дворишту

3) предузимају мере у случају нарушавања реда или угрожавања безбедности

4) сарађују са свим запосленима у Школи

5) дежурни наставник у кухињи води књигу дежурства

6) остају са ученицима у холу и ходницима Школе за време лоших временских услова (киша, снег или веома хладно)

7) морају остати до завршетка другог великог одмора без обзира на лични распоред

8) води рачуна о безбедности ученика и заштити школске имовине

**Члан 16.**

*Главни дежурни наставник:*

1) дежура на улазу Школе и координира рад дежурних наставника

2) утврђује присуство и одсуство дежурних наставника и обавештава дежурног у кухињи и Управу Школе

**Члан 17.**

*Помоћно-техничко особље:*

1) је обавезно да дежура у холу или ходнику Школе, односно испред просторија у којима одржава хигијену, током целог радног времена

2) за време у које спремачица користи дневни одмор или је из других разлога одсутна са свог радног места, друге спремачице преузимају надзор над њеним радним местом, у договору са њом

3) заједно са домаром обавезне су да обавештавају дежурног наставника, директора, помоћника директора или секретара Школе о свакој промени која може довести до нарушавања реда и безбедности у Школи

**Члан 18.**

Домар је обавезан да пре почетка наставе и у време великог одмора дежура у улазном холу Школе.

**III ПОНАШАЊЕ УЧЕНИКА**

**Члан 19.**

*Ученици су обавезни:*

1) да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-васпитни рад као и на путу између куће и Школе

2) да се придржавају одлука органа Школе

3) да поступају по налогу директора, помоћника директора, наставника и стручног сарадника

4) да се за решавање проблема у односима са другим ученицима, наставницима, родитељима ученика или трећим лицима обраћају дежурном наставнику или одељенском старешини, а по потреби и другим лицима запосленим у Школи

5) да редовно похађају и на време долазе на наставу и друге облике образовно-васпитног рада по распореду часова

6) да у школи буду 15 минута пре почетка наставе

7) да отварају ормариће само пре и после наставе и у складу са дневним распоредом часова

8) да после звона за почетак часа не улазе у учионицу без присуства наставника

9) да савесно раде на усвајању знања, развијања вештина и способности прописаних школским програмом

10) да не ометају извођење наставе и да не напуштају час и други облик образовно-васпитног рада без предходног одобрења наставника

11) да поштују личност других ученика, наставника и осталих запослених у Школи

12) да прате сопствени напредак и да извештавају о томе наставнике и родитеље, односно старатеље

13) да у поступку оцењивања покажу своје стварно знање, без коришћења разних облика преписивања и других недозвољених облика помоћи

14) да се уљудно понашају према другим ученицима, запосленима у Школи, родитељима ученика и трећим лицима

15) да не користе мобилни телефон у току часа

16) редари су обавезни да пријаве одсутне ученике

17) да се пристојно одевају (нису дозвољене мајице и хаљине на бретеле, хеланке, кратке сукње и мајице и панталоне изнад колена)

18) да воде рачуна о личној хигијени (чиста и уредна коса, нокти и гардероба, без шминке)

19) да чувају имовину Школе, чистоћу и естетски изглед школских просторија и школског дворишта

20) да воде рачуна о својим личним стварима

21) да после завршетка наставе и других облика образовно-васпитног рада напусте Школу и школско двориште и не ремете рад супротне смене

22)да чувају од оштећења или уништења ђачку књижицу, сведочанство или друге јавне исправе.

**Члан 20.**

*Ученицима је забрањено:*

1) коришћење разних облика преписивања и других недозвољених облика помоћи

2) уношење или исправка података у школској евиденцији (дневнику)

3) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања

4) уношење у школско двориште, школу, као и на путу од куће до Школе оружја или других опасних средстава којима се може угрозити живот и повредити ученик, запослени или треће лице

5) понашање којим угрожава властиту безбедност или безбедност других ученика, наставника и запослених у Школи и које доводи до њиховог физичког и психичког повређивања

6) коришћење дувана, алкохола, енергетских пића и наркотичких средстава у просторијама Школе и школском дворишту

7) изражавање националне, верске и расне нетрпељивости

8) подстрекивање и изазивање туче и учествовање у тучи

9) неоправдано изостајање са наставе и других облика образовно-васпитног рада више од 25 часова у току школске године од чега више од 5 и 15 часова након писменог обавештења родитеља, односно старетеља од стране Школе

10) учестало чињење лакших повреда обавеза у току школске године, под условом да су предузете неопходне мере из става 1. овог члана ради корекције понашања ученика

11)злоупотреба уверења и оправдања

12)да се лажно представљају и доводе у заблуду наставнике или друге запослене у школи.

13)да долазе у школу са било којом врстом пирсинга, јер се тиме повећава могућност повређивања.

**Члан 21.**

1) после 8:10 и 14:10 часова врата Школе се закључавају

2) ученици који касне више од 10 минута не могу ући на час. Сачекаће почетак следећег часа у библиотеци или у доњем холу Школе.

3) главна улазна врата у току наставе отвараће радник физичко-техничког обезбеђења или теткица која је распоређена на тој територији и то само ученицима и родитељима који доводе или одводе децу из боравка и трећим лицима која долазе пословно до Управе Школе (руководилаца)

**Члан 22.**

По оглашавању звона ученици у реду и миру крећу према својим учионицама.

У време оглашавања другог звона, односно звона за почетак часа, ученици треба да буду испред учионица и да мирно чекају долазак наставника.

**IV ПОНАШАЊЕ РОДИТЕЉА УЧЕНИКА И ТРЕЋИХ ЛИЦА**

**Члан 23.**

*Родитељи или старатељи ученика и сва лица која долазе у школу обавезни су да:*

1) поштују правила и друге опште акте Школе

2) се према ученицима, запосленима и другим лицима која се затекну у школској згради или у школском дворишту понашају уљудно

3) у Школу долазе прикладно одевени (нису дозвољене мајице и хаљине без рукава, папуче, шортсеви, кратке сукње и хаљине, дозвољене су бермуде, сукње и хаљине до изнад колена)

4) се приликом уласка у Школу јаве раднику физичко-техничког обезбеђења или теткици која се налази на улазу било да оставља или долази по дете из боравка уз обавезно поседовање легитимације

Улаз за ученике од првог до четвртог разреда је искључиво за ученике млађих разреда

5) се информишу о успеху своје деце искључиво када су термини „отворених врата“ или по позиву разредног старешине, предметног наставника, педагошко-психолошке службе и Управе школе

6) благовремено правдају изостанке своје деце (најкасније 8 дана од доласка ученика у школу)

7) благовремено измирују новчана дуговања према школи

8) редовно посећују родитељске састанке

9) учествују у раду органа школе чији су чланови

**Члан 24.**

*Право родитеља или старетеља ученика је:*

Да присуствују часовима задње недеље у месецу а након благовремене пријаве у Секретаријату школе тј. најмање три дана пре посете жељеном часу.

**Члан 25.**

Долазак родитеља на „отворена врата“ није дозвољено последње две недеље првог и другог полугодишта, осим на позив.

**V ЗАВРШНЕ ОДРЕДБЕ**

**Члан 26.**

Даном ступања на снагу Правилника престаје да важи Правилник о понашању у ОШ“Павле Савић“ заведен под бројем 784/4 од 10.9.2013 године.

**Члан 27.**

Правила ступају на снагу осмог дана од објављивања на огласној табли Школе.

Председник Школског одбора

Татјана Војводић

Правила објављена на огласној табли Школе дана 3.2.2015 године.